Հայր Սուրբը ներկայ ժողովրդին իր պատգամն ուղղելով՝ վեր հանեց մարտիրոսութեան վեհ գաղափարը, որ յանուն ազգի, կրօնի ու հայրենիքի մարդկային ամենաթանկ հարստութիւնը՝ կեանքը զոհաբերելու արարքով նւիրական է դառնում յաջորդ սերունդների համար: Ապա նա հայոց պատմութեան մէջ բարձրակէտ համարւող ջարդերի մասին քաղւածք կատարելով՝ հասաւ մինչեւ 20-րդ դարի առաջին ցեղասպանութիւնը, որը Օսմանեան կայսրութեան կողմից ծրագրւած եւ գործադրւած Հայոց Ցեղասպանութիւնը եղաւ՝ մինչ այժմ անպատիժ մնացած: «1896 եւ 1909 թւականների փորձերից յետոյ՝ կազմակերպ եւ իր նպատակակէտին հասած 1915 թւականի սպանդը տեղահանութեան անունով սկսւած եւ օրինաւոր ցեղասպանութեան վերածւած ջարդ եղաւ՝ մէկուկէս միլիոն անմեղ հայերի չարաչար մահւան պատճառ դառնալով: Աւերւեցին մեր շէն գիւղերն ու քաղաքները, ամայացան մեր վանքերը, բերդերը, դաշտերն ու այգիները, իսկ այսօր անապատի աւազների միջից դեռ իրենց ցասումն ու բողոքն են լսելի դարձնում ամբողջ աշխարհին՝ մեր նահատակները: Դեր Զորի քամին, մեր նահատակների ոսկորներից մէկուկէս միլիոն սրինգ սարքած, արդարութի՜ւն է գոչում աշխարհի խուլ ականջին…»,- ասաց Հայր Սուրբը: